მგზავრი
მგზავრი (შემოკლებით მგზ) — პირი, რომელიც გადაადგილდება სატრანსპორტო საშუალებით, მაგრამ არაა პასუხისმგებელი მის დანიშნულების ადგილამდე მიყვანაზე და არანაირი სახით არაა ჩაბმული ამ საშუალების მართვაში. მგზავრად, ჩვეულებრივ, არ მიიჩნევენ ეკიპაჟის წევრებს, ანუ იმ პირებს, რომელთაც სატრანსპორტო საშუალებით გადაადგილებისას, გარკვეული მოვალეობის შესრულება აკისრიათ, მათ შორის ბორტგამცილებლებს, მზარეულებს, დამლაგებლებს და აგრეთვე, უშუალოდ მართვაზე პასუხისმგებელ პირებს — მძღოლს, მემანქანეს, მესაჭეს, პილოტს. მგზავრთა გადასაყვანად, სხვადასხვა სახეობის ტრანსპორტი შეიძლება იყოს გამოყენებული (საგზაო, სარკინიგზო, სანაოსნო, საჰაერო). საზოგადოებრივი და კომერციული ტრანსპორტით გადაადგილებისას კი საჭიროა მგზავრობის საფასურის გადახდა, უმეტესად ბილეთის შეძენით. თუმცა, მგზავრთა გარკვეული ჯგუფებისთვის, შეიძლება შეღავათებიც იყოს დაწესებული (მოსწავლეებისთვის, მასწავლებლებისთვის, სტუდენტებისთვის, ომის ვეტერანებისთვის, სოციალურად დაუცველთათვის და ა. შ.). ამასთან, ჩვეულებრივ უფასოდაა შესაძლებელი ხელბარგის ატანა, მცირეწლოვან ბავშვთან ერთად მგზავრობა. ხშირ შემთხვევაში ტვირთის სახით დაშვებულია მცირე ზომის ცხოველების გადაყვანაც, შესაბამისი ყუთით ან აღჭურვილობით. დიდი ტვირთის ქონის შემთხვევაში, საჭიროა ბარგის ცალკე რეგისტრაცია და გადაზიდვა. მგზავრობის საფასურის გადახდისგან თავის არიდებასა და უბილეთო მგზავრობაზე კანონით გათვალისწინებულია ხოლმე ჯარიმები ან სხვა სახის სასჯელი.